EL Επίσημη Εφημερίδα της Ευρωπαϊκής Ένωσης C 168/3

Τελική έκθεση του Συμβούλου Ακροάσεων Υπόθεση COMP/39.406 — Εύκαμπτοι σωλήνες για χρήση στη θάλασσα

(σύμφωνα με τα άρθρα 15 και 16 της απόφασης 2001/462/ΕΚ, ΕΚΑΧ της Επιτροπής, της 23ης Μαΐου 2001, σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού — ΕΕ L 162 της 19.6.2001, σ. 21)

2009/C 168/03

Το σχέδιο απόφασης στην προαναφερόμενη υπόθεση οδηγεί στη διατύπωση των ακόλουθων παρατηρήσεων.

ΕΙΣΑΓΩΓΗ

Οι εύκαμπτοι σωλήνες χρησιμοποιούνται για τη φόρτωση πετρελαίου και άλλων πετρελαιοειδών από υπεράκτιες εγκαταστάσεις σε σκάφη και για την εκφόρτωσή τους στις υπεράκτιες εγκαταστάσεις. Τον Δεκέμβριο του 2006, η Επιτροπή έλαβε αίτηση απαλλαγής από ένα κατασκευαστή εύκαμπτων σωλήνων και διενήργησε αιφνιδιαστικούς ελέγχους στις εγκαταστάσεις πολλών άλλων κατασκευαστών και ενός γραφείου μελετών, και διεξήγαγε έρευνα σε ιδιωτική κατοικία τον Μάιο του 2007. Τους ελέγχους ακολούθησαν αιτήσεις επιείκειας. Βάσει των στοιχείων που συγκέντρωσε, η Επιτροπή κατέληξε στο προκαταρκτικό συμπέρασμα ότι έξι όμιλοι επιχειρήσεων είχαν συμμετάσχει σε ενιαία και διαρκή παράβαση του άρθρου 81 της Συνθήκης και του άρθρου 53 της συμφωνίας ΕΟΧ για διαφορετικά χρονικά διαστήματα μεταξύ της 1ης Απριλίου 1986 και της 2ας Μαΐου 2007 μέσω (i) της κατανομής προσφορών και πελατών, (ii) του καθορισμού των τιμών, των ποσοστώσεων και των όρων πώλησης, και (iii) της ανταλλαγής ευαίσθητων στοιχείων όσον αφορά τους εύκαμπτους σωλήνες για χρήση στη θάλασσα.

Κοινοποίηση των αιτιάσεων και προθεσμία απάντησης

Στις 29 Απριλίου 2008, η Επιτροπή απηύθυνε κοινοποίηση αιτιάσεων στις ακόλουθες επιχειρήσεις: Bridgestone Industrial Ltd και την τελική μητρική της εταιρεία Bridgestone Corporation («Bridgestone»), Yokohama Rubber Company Ltd («Yokohama»), Dunlop Oil and Marine Ltd («DOM») και τις μητρικές της εταιρείες ContiTech AG («ContiTech») και Continental AG («Continental»), Trelleborg Industrie SAS και τη μητρική της εταιρεία Trelleborg AB («Trelleborg»), Parker ITR Sri («Parker ITR») και τη μητρική της εταιρεία Parker Hannifin Corporation («Parker Hannifin») και Manuli Rubber Industries SpA («Manuli»).

Στους αποδέκτες της κοινοποίησης αιτιάσεων χορηγήθηκε αρχικά προθεσμία έξι εβδομάδων για να απαντήσουν στην κοινοποίηση αιτιάσεων αρχής γενομένης από την επομένη της ημέρας που ενημερώθηκαν ότι μπορούσαν να παραλάβουν το DVD. Βάσει αιτιολογημένων αιτημάτων, χορήγησα παράταση δύο εβδομάδων στις Bridgestone, Parker και Manuli και παράταση οκτώ ημερών στην DOM.

Πρόσβαση στον φάκελο

Τα μέρη απέκτησαν πρόσβαση στον φάκελο μέσω DVD το οποίο έλαβαν μεταξύ 30ης Απριλίου και 5ης Μαΐου 2008. Η πρόσβαση στις προφορικές καταθέσεις του αιτούντος απαλλαγή και των αιτούντων επιείκεια κατέστη δυνατή στα γραφεία της Επιτροπής.

Στις 18 Ιουνίου 2008, η Bridgestone μου απηύθυνε επιστολή σχετικά με ορισμένα έγγραφα που αναφέρονται στην κοινοποίηση αιτιάσεων. Η κοινοποίηση αιτιάσεων αναφέρεται σε δύο δισκέτες που βρέθηκαν στις εγκαταστάσεις γραφείου μελετών και τα οποία περιέχουν «αρκετές δεκάδες κοινοποιήσεις» (φαξ) μεταξύ μελών της σύμπραξης σχετικά με τις κατανομές των προσφορών. Ωστόσο, ο ίδιος ο φάκελος της υπόθεσης περιείχε μόνο στιγμιότυπο οθόνης καταλόγου και ορισμένα δείγματα των τηλεομοιοτυπιών που περιλαμβάνονταν στον κατάλογο. Κατά την άποψη της Bridgestone, το γεγονός αυτό έβλαπτε τα δικαιώματα υπεράσπισης της εταιρείας. Αφού εξέτασα τον φάκελο, έκρινα ότι το στιγμιότυπο οθόνης δεν μπορούσε να χρησιμοποιηθεί ως «γενικό αποδεικτικό στοιχείο» κατά των συμβαλλομένων, δεδομένου ότι δεν ήταν δυνατή η πρόσβαση στις επιμέρους τηλεομοιοτυπίες που περιλαμβάνονταν στον κατάλογο (με ορισμένες εξαιρέσεις) και τα μέρη δεν είχαν τη δυνατότητα να προβούν στον σχολιασμό καθεμιάς από αυτές, Στο σχέδιο απόφασης, η Επιτροπή βασίζεται μόνο στις τηλεομοιοτυπίες που υπάρχουν στον φάκελο και στις οποίες είχαν πρόσβαση τα μέρη.

Δεν μου υποβλήθηκε κανένα άλλο θέμα σχετικό με την πρόσβαση στον φάκελο.

Ακρόαση

Η ακρόαση πραγματοποιήθηκε στις 23 Ιουλίου 2008 και την παρακολούθησαν εκπρόσωποι των εταιρειών Yokohama, Manuli, Bridgestone, Parker και Trelleborg. Η DOM και η μητρική της εταιρεία παραιτήθηκαν του δικαιώματός τους για ακρόαση.

ΣΧΕΔΙΟ ΑΠΟΦΑΣΗΣ

Στο σχέδιο απόφασης, η Επιτροπή διαπίστωσε ότι μολονότι η σύμπραξη διήλθε περίοδο περιορισμένων δραστηριοτήτων μεταξύ 13ης Μαΐου 1997 και 11ης Ιουνίου 1999 (μεταξύ 13ης Μαΐου 1997 και 21ης Ιουνίου 1999 για την Trelleborg και μεταξύ 13ης Μαΐου 1997 και 9ης Μαΐου 2000 για τη Manuli), υπήρξε σαφής συνέχεια της σύμπραξης πριν και μετά τις ημερομηνίες αυτές και, συνεπώς, η παράβαση πρέπει να θεωρηθεί ενιαία και διαρκής. Η Επιτροπή καταλογίζει στους αποδέκτες ευθύνη για την περίοδο περιορισμένης δραστηριότητας, αλλά η περίοδος αυτή δεν ελήφθη υπόψη κατά τον καθορισμό των προστίμων.

Η Επιτροπή διαπίστωσε επίσης ότι, αντίθετα με τις διαπιστώσεις της κοινοποίησης αιτιάσεων, η συμμετοχή της Manuli στη σύμπραξη πριν από τις 3 Σεπτεμβρίου 1996 έχει ενδεχομένως παραγραφεί. Η Επιτροπή αποφάσισε βάσει της διακριτικής της ευχέρειας να μην επιβάλει πρόστιμο στη Manuli για την περίοδο που λήγει την 1η Αυγούστου 1992. Εξάλλου, η Επιτροπή κατέληξε στο συμπέρασμα ότι η θεωρία της οικονομικής διαδοχής δεν ισχύει για την DOM και, επομένως, η εταιρεία κρίθηκε υπεύθυνη μόνο από την ημερομηνία που απέκτησε στοιχεία ενεργητικού των εύκαμπτων σωλήνων.

Κατά την άποψή μου, το σχέδιο απόφασης αφορά μόνο τις αιτιάσεις σχετικά με τις οποίες δόθηκε στα μέρη η δυνατότητα να διατυπώσουν τις απόψεις τους.

ΣΥΜΠΕΡΑΣΜΑ

Θεωρώ ότι σε αυτή την υπόθεση έγινε σεβαστό το δικαίωμα ακρόασης όλων των συμμετεχόντων στη διαδικασία.